Πεζοπορία στον Υδροβιότοπο Τζιρού στην Παύλιανη
2024-11-17 | Παύλιανη, Παύλιανη, Greece
Την Κυριακή 17 Νοεμβρίου 2024 οργανώνουμε άλλη μια εξόρμηση σε έναν αγαπημένο προορισμό, την Παύλιανη, για να εξερευνήσουμε ένα νέο μονοπάτι της πανέμορφης Οίτης, τον υδροβιότοπο Τζιρού.
Συγκεκριμένα, θα ξεκινήσουμε από το αισθητικό πάρκο της Παύλιανης και θα ακολουθήσουμε μια ωραία παραποτάμια διαδρομή στη ρεματιά της Παύλιανης και τον υδροβιότοπο Τζιρού. Το μονοπάτι που θα πεζοπορήσουμε είναι στο κάτω μέρος του πάρκου και αποτελεί την φυσική συνέχεια του αισθητικού πάρκου.
Θα προχωρήσουμε σε μια πολύ ήπια πορεία χωρίς κλίσεις μέσα σε καταπράσινη βλάστηση. Στην πορεία μας θα συναντήσουμε τον παλιό νερόμυλο του Θεοχάρη και θα πεζοπορήσουμε ανάμεσα σε υδρόφιλα φυτά και συστάδες από ψηλές καλαμιές.
Περνώντας από την Αγία Παρασκευή, θα προσεγγίσουμε τον υδροβιότοπο Τζιρού. Στο σημείο εκείνο θα κάνουμε διάλλειμα και εάν σταθούμε τυχεροί θα δούμε και το σπάνιο ψάρι Αττικόψαρο όπου ζει στον υδροβιότοπο. Στην συνέχεια θα πεζοπορήσουμε παράλληλα με τον Ασωπό ποταμό δίπλα σε τρεχούμενα νερά. Θα περάσουμε πάνω από ξύλινα γεφυράκια, δίπλα από όμορφους καταρράκτες, και θα περπατήσουμε μέσα σε ένα καταπράσινο περιβάλλον από πλατάνια, σφενδάμια, καρυδιές και καστανιές.
Πρόκειται για μια σχετικά εύκολη κυκλική διαδρομή που ενδείκνυται για αρχάριους.
Πληροφορίες διαδρομής:
Απόσταση πεζοπορίας: 6 χλμ.
Θετική υψομετρική: 200 μ.
Βαθμός δυσκολίας: 1
Ώρες πεζοπορίας: ~ 3 ώρες μαζί με τις στάσεις ανάλογα με τον ρυθμό της ομάδας
Για τους πιο τολμηρούς και φανατικούς του Game of Thrones, αφού ολοκληρωθεί η αρχική πεζοπορία, θα συνεχίσουμε ακολουθώντας ένα άλλο, πιο δύσκολο και ανηφορικό μονοπάτι, προς τον διάσημο «σιδερένιο θρόνο του Δία». Πρόκειται για μια κατασκευή 550 κιλών σιδήρων και ειδικών ελασμάτων και περισσότερες από 800 ώρες εθελοντικής εργασίας από τους ντόπιους εμπνευστές που τον τοποθέτησαν σε ένα σημείο με μοναδική πανοραμική θέα.
Πληροφορίες διαδρομής:
Θετική υψομετρική: 370 μ.
Βαθμός δυσκολίας: 1+
Ώρες πεζοπορίας: ~ 4 ώρες μαζί με τις στάσεις ανάλογα με τον ρυθμό της ομάδας
Εναλλακτικά, όσοι από τους φίλους μας δεν θέλουν να συμμετέχουν στην πεζοπορία, μπορούν να απολαύσουν τις ομορφιές του αισθητικού πάρκου της Παύλιανης. Πρόκειται για ένα παραμυθένιο ανθρώπινο δημιούργημα μέσα στη φύση. Ένα θεματικό πάρκο φιλόξενο, πολύχρωμο και ψυχαγωγικό, το οποίο κρύβει πολλές και ευχάριστες εκπλήξεις για μικρούς και μεγάλους. Μουσικές γέφυρες, τραμπολίνο, αιώρες και κούνιες πάνω από τρεχούμενα νερά, ξυλοκρέβατα, γεφυράκια και διάφορες άλλες πρωτότυπες κατασκευές, ενώ οι χιουμοριστικές, ευφάνταστες αλλά και χρηστικές πινακίδες διαδέχονται η μία την άλλη. Σε συνδυασμό με ένα φυσικό περιβάλλον από πλατάνια, καρυδιές, καστανιές και άλλα δέντρα φτιάχνουν έναν υπέροχο χρωματικό συνδυασμό.
Η εκδρομή θα ολοκληρωθεί με πικ-νικ στα πολλά ειδικά διαμορφωμένα σημεία του πάρκου. Εναλλακτικά, τα χωριά της Άνω και Κάτω Παύλιανης φημίζονται για τα… καλλιτεχνικά μονοπάτια τους, με τα έξυπνα σκίτσα και τις πρωτότυπες πινακίδες τους, καθώς και για τις ταβέρνες με το εξαιρετικό φαγητό τους.
🥾 Εξοπλισμός🎒 : Καλή διάθεση και κέφι!!!
Πεζοπορικά μποτάκια, σακίδιο πλάτης, μπαστούνια πεζοπορίας, νερό, σνακ για ενέργεια, σφυρίχτρα, ατομικό φαρμακείο. Προαιρετικός : Ισοθερμικά ρούχα, fleece ή soft sell jacket, αντιανεμικό αδιάβροχο, καπέλο ή σκούφο, κάλτσες, γάντια, κάλυμμα λαιμού, αντιηλιακή κρέμα, γυαλιά ηλίου. Δε ξεχνάμε τη δεύτερη αλλαξιά ρούχων και παπουτσιών που πρέπει να έχουμε πάντα μαζί μας και την αφήνουμε στο πούλμαν.

Πεζοπορική περιπέτεια στο μονοπάτι της Βλαχοκερασιάς
2024-11-24 | ΒΛΑΧΟΚΕΡΑΣΙΑ, ΒΛΑΧΟΚΕΡΑΣΙΑ, Greece
Οργανώνουμε για τους φίλους μας μια εκπληκτική περιπέτεια για έμπειρους πεζοπόρους στον μαγικό δάσος της Σκιρίτιδας την Κυριακή 24 Νοεμβρίου.
Θα πεζοπορήσουμε σε ένα φυσικό τοπίο βγαλμένο από παραμύθι.
Η περιοχή του δάσους της Σκιρίτιδας, απ’ όπου πηγάζει ο ποταμός Ευρώτας, βρίσκεται στα νότια του νομού Αρκαδίας καταλαμβάνοντας μια έκταση 40.000 στρεμμάτων.
Η καταπράσινη αυτή περιοχή έχει βόρεια το Μαίναλο, δυτικά τον Ταΰγετο, ανατολικά τον Πάρνωνα και νότια το άνοιγμα μεταξύ του Πάρνωνα και του Ταΰγετου όπου βρίσκεται και η πεδιάδα της Σπάρτης.
Το μονοπάτι είναι 14 χλμ. και η διάρκεια της διάσχισής του κυμαίνεται από 6 έως 8 ώρες.
Από αυτήν, τα 4 χλμ. περνούν μέσα από το πυκνό δάσος, τα 6 χλμ. ακολουθούν το ποτάμι και τα υπόλοιπα 4 χλμ. περνούν από τη ράχη ενός υψώματος που αποτελεί το μπαλκόνι της περιοχής.
Χρειάζεται ιδιαίτερη προσοχή στα αλλεπάλληλα περάσματα με σχοινιά που προσθέτουν περιπέτεια και ασφάλεια στην πορεία μας, καθώς και στα περάσματα στο ποτάμι, λόγω των γλιστερών πετρών.
Πληροφορίες διαδρομής:
Απόσταση: 14 χλμ
Θετική υψομετρική: 450μ
Ώρες πορείας: 6,5 – 7 ώρες ανάλογα τον ρυθμό της ομάδας
Βαθμός δυσκολίας: 2
Η διαδρομή απευθύνεται σε πεζοπόρους, με πολύ καλή φυσική κατάσταση.
Εξοπλισμός για την πεζοπορία : Καλή διάθεση και κέφι!!!
Πεζοπορικό μποτάκι, καπέλο, σακίδιο πλάτης, μπαστούνια πεζοπορίας, νερό, σνακ για ενέργεια, ατομικό φαρμακείο.
Δε ξεχνάμε τη δεύτερη αλλαξιά ρούχων και παπουτσιών που πρέπει να έχουμε πάντα μαζί μας.
